Diari Oficial de la Generalitat Valenciana


Sumari del DOGV 4818, del 12-08-2004 (2004/7546)

RESOLUCIÓ de 15 de juliol de 2004, de la directora general de Justícia, per la qual resol inscriure la modificació dels estatuts del Consell Valencià de Col·legis d'Advocats.
------------------------------------------------------------------------------------------------------------------------------------------------------------------------------

### Dades del document

Número de DOGV
:   4818

Data del DOGV
:   12-08-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/7546


Data del document
:   15-07-2004

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * col·legi professional
    * reglament intern
    * legislació
    * professió jurídica

RESOLUCIÓ de 15 de juliol de 2004, de la directora general de Justícia, per la qual resol inscriure la modificació dels estatuts del Consell Valencià de Col·legis d'Advocats. [2004/X7546]
  
En relació amb la sol·licitud d'Andrés Gómez Portilla, com a secretari del Consell Valencià de Col·legis d'Advocats, inscrit amb el número 8 de la secció segona del Registre de Col·legis Professionals i de Consells Valencians de Col·legis Professionals de la Comunitat Valenciana, hi ha instruït un expedient per a la modificació i inscripció registral dels nous estatuts d'eixe Consell, del que es desprenen els fets següents:
  
1. En data 11 de juny d'enguany, es va presentar la citada sol·licitud per a la modificació dels estatuts del dit Consell, aprovada en la sessió de 28 de maig de 2004.
  
2. En exercici del control de legalitat establit per l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana, el text estatutari ha sigut revisat.
  
3. El text annex dels preceptes, objecte d'adaptació estatutària, queda incorporat íntegrament a la present resolució, el qual hi queda reproduït.
  
Fonaments de dret
  
Els estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Dits estatuts han sigut aprovats amb els requisits i les formalitats previstos en el susdit article i en els estatuts del col·legi.
  
L'expedient ha sigut tramitat pel Servici d'Entitats Jurídiques, adscrit a esta Direcció General de Justícia, de la Secretaria Autonòmica de Justícia i Interior, de la Conselleria de Justícia i Administracions Públiques, en virtut de les atribucions que té conferides pels Decrets 7/2003 de 21 de juny i 113/2003, d'11 de juliol, sobre assignació de competències a les conselleries, i d'aprovació del ROF de la Conselleria de Justícia i Administracions Públiques, respectivament, i en relació amb la Llei 6/1997, de 4 de desembre, de Consells i Col·legis Professionals de la Comunitat Valenciana i el Decret 4/2002, de 8 de gener, del Consell de la Generalitat Valenciana, pel qual s'aprova el reglament de la llei.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; i la resta de disposicions complementàries es dicta la resolució següent:
  
1. Inscriure la modificació dels Estatuts del Consell Valencià de Col·legis d'Advocats.
  
2. Publicar en el DOGV els nous estatuts per a coneixement general.
  
Contra esta resolució que posa fi a la via administrativa es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 15 de juliol de 2004.- La directora general de Justícia: Patricia Montagud Alario.
  
ESTATUT DEL CONSELL VALENCIÀ
  
DE COL·LEGIS D'ADVOCATS
  
Preàmbul
  
La Generalitat Valenciana té competència exclusiva en matèria de col·legis professionals i professions titulades (article 31.22 de la Llei Orgànica 5/1982 d'1 de juliol de l'Estatut d'Autonomia de la Generalitat Valenciana). La regulació dels col·legis professionals va ser feta per la Llei 6/1997, de 4 de desembre, de Consells i Col·legis Professionals de la Comunitat Valenciana, desenvolupada pel Decret 4/2002 de 8 de gener.
  
El nou Estatut General de l'Advocacia Espanyola, aprovat pel Reial Decret 658/2001 de 22 de juny, reconeix les competències autonòmiques en matèria de col·legis professionals. La disposició final primera del Reial Decret diu que ?allò que disposa l'Estatut s'entendrà sense perjuí del que sobre esta matèria, d'acord amb la Constitució, la legislació estatal i els Estatuts d'Autonomia, dispose la legislació autonòmica?.
  
L'Estatut General de l'Advocacia Espanyola es referix als Consells de Col·legis d'Advocats de les Comunitats Autònomes en els articles 65 i 66.
  
La Llei 6/1997 i el Decret 4/2002 de la Comunitat Valenciana regulen en els seus articles els consells professionals de la Comunitat Valenciana.
  
De conformitat amb esta normativa, s'ha procedit a la modificació de l'Estatut del Consell Valencià de Col·legis d'Advocats.
  
TÍTOL I
  
Del Consell Valencià de Col·legis d'Advocats
  
CAPÍTOL I
  
Disposicions generals
  
Article 1. Naturalesa jurídica
  
El Consell Valencià de Col·legis d'Advocats és una corporació de dret públic amb personalitat jurídica pròpia i plena capacitat d'obrar per al compliment dels seus fins, constituït a l'empara de la Llei 6/1997 de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
L'estructura interna i el funcionament del Consell hauran de ser democràtics.
  
Article 2. Integrants
  
En el Consell Valencià de Col·legis d'Advocats s'integren els Col·legis d'Advocats de València, Alacant, Castelló, Alzira, Alcoi, Elx, Orihuela i Sueca, actualment existents a la Comunitat Valenciana i els que puguen constituir-se en el futur.
  
Article 3. Representació i coordinació
  
1. El Consell Valencià de Col·legis d'Advocats és l'òrgan representatiu i coordinador dels Col·legis d'Advocats existents a la Comunitat Valenciana.
  
2. Les llengües oficials del Consell Valencià de Col·legis d'Advocats són el castellà i el valencià.
  
Article 4. La seu del Consell
  
La seu del Consell Valencià de Col·legis d'Advocats radicarà a València, Glorieta General Tovar, Palau de Justícia, sense perjuí de poder fer les seues reunions en qualsevol altra localitat de la Comunitat Valenciana. Per acord del Ple del Consell podrà designar-se una altra seu, sense necessitat de modificar este Estatut.
  
Article 5. Relacions amb el Consell General de l'Advocacia Espanyola
  
La representació del Consell Valencià de Col·legis d'Advocats en el Consell General de l'Advocacia Espanyola s'articularà conforme a les normes i estatuts d'este últim, sense perjuí de l'exclusiva competència del Consell Valencià en les matèries objecte d'este Estatut.
  
CAPÍTOL II
  
Fins i funcions del Consell Valencià
  
de Col·legis d'Advocats
  
Article 6. Fins
  
Els fins del Consell Valencià són:
  
a) La coordinació i el foment de les relacions entre els Col·legis d'Advocats de la Comunitat Valenciana, sense perjuí de l'autonomia i competència de cadascun.
  
b) La representació de l'advocacia valenciana en qüestions d'àmbit autonòmic i en aquelles que este Estatut o els col·legis li atorguen, tot això sense perjuí de les competències particulars de cada col·legi.
  
c) La representació dels Col·legis d'Advocats de la Comunitat Valenciana davant totes les institucions i administracions i, en particular, davant la Generalitat Valenciana i l'administració de Justícia, en totes aquelles relacions, consultes, col·laboracions i gestions que calguen, per tal de facilitar la mútua col·laboració i enteniment per a la millor satisfacció dels interessos socials i professionals, la defensa dels quals tenen encomanada.
  
d) Vetlar pel compliment de les normes deontològiques i ètiques i defendre el prestigi de la professió d'advocat.
  
e) La protecció de la independència de l'advocacia davant qualsevol ingerència tendent a restringir-la o menyscabar-la.
  
Article 7. Funcions
  
Al Consell Valencià li corresponen les funcions següents:
  
1) Elaborar, aprovar i modificar el seu propi Estatut i els seus reglaments de règim interior.
  
2) Resoldre en via administrativa els recursos que s'interposen contra els actes i acords dels Col·legis d'Advocats de la Comunitat Valenciana i els de reposició que s'interposen contra el Consell Valencià.
  
3) Conéixer i resoldre els expedients disciplinaris que s'instruïsquen contra membres de les juntes de govern dels Col·legis d'Advocats de la Comunitat Valenciana i del Consell Valencià.
  
4) Aprovar els seus pressupostos i regular i fixar equitativament la participació dels Col·legis en les despeses del Consell.
  
5) Informar els projectes de lleis que es presenten a les Corts Valencianes i els projectes de normes del Govern Valencià que es referisquen o afecten els Col·legis d'Advocats o a l'exercici de l'advocacia.
  
6) Informar amb caràcter preceptiu els projectes de fusió, absorció, segregació, canvi de denominació i dissolució dels Col·legis d'Advocats de la Comunitat Valenciana, excepte en aquells casos en què ho impose directament la llei.
  
7) Dins de la seua competència, fomentar, crear i organitzar institucions, servicis i activitats que tinguen per objecte la promoció cultural, l'assistència social i sanitària, la cooperació i el mutualisme, el foment de l'ocupació i altres actuacions pertinents.
  
8) Homologar les escoles de pràctica jurídica radicades en l'àmbit d'esta Comunitat, d'acord amb els criteris que establisca el Consell, i supervisar i comprovar la correcta activitat.
  
9) Regular per als advocats de la Comunitat Valenciana que exercisquen ocasionalment, dins de la Comunitat, en un territori diferent al de col·legiació, l'obligació de comunicar als Col·legis distints al de la seua col·legiació l'actuació en el seu àmbit territorial.
  
10) Establir relacions de col·laboració i subscriure convenis de cooperació amb les Administracions Públiques i amb altres corporacions i entitats públiques i privades que afecten a la professió de l'advocacia.
  
11) Conéixer i dirimir els conflictes que puguen suscitar-se entre els Col·legis d'Advocats valencians, sense perjuí d'ulterior recurs contenciós administratiu.
  
12) Elaborar les normes deontològiques comunes a la professió de l'advocacia i vetlar pel seu compliment, sense perjuí de les competències de cada Col·legi.
  
13) Coordinar i, en la mesura que es puga, unificar les normes orientatives d'honoraris professionals dels advocats pertanyents als Col·legis d'Advocats de la Comunitat Valenciana, sense perjuí de la competència de cada Col·legi.
  
14) Adoptar les mesures necessàries perquè els Col·legis complisquen les resolucions del Consell Valencià dictades en matèries de la seua competència.
  
15) Procurar la igualtat de l'exercici professional per a tots els advocats col·legiats, dins de l'àmbit autonòmic i evitar qualsevol actuació contrària a este principi.
  
16) Facilitar l'exercici professional de l'advocacia dins de l'àmbit de la Comunitat Valenciana.
  
17) Fomentar la formació professional i programar i desenvolupar a l'efecte les activitats que calguen.
  
18) Editar les publicacions i els treballs de caràcter jurídic i, especialment, sobre la legislació de la Comunitat Valenciana i la jurisprudència dels seus tribunals.
  
19) Perseguir i denunciar l'intrusisme professional en l'àmbit territorial.
  
20) Convocar i realitzar jornades, reunions i congressos relacionats amb el dret comú, amb el dret valencià i amb l'exercici professional de l'advocacia.
  
21) Fomentar la publicitat institucional de l'advocacia en l'àmbit territorial i regular la publicitat personal dels advocats, la qual, en tot cas, haurà de respectar les normes deontològiques de la professió.
  
22) Adoptar les mesures oportunes per a completar provisionalment les juntes de Govern dels Col·legis quan es produïsquen les vacants de la meitat o més dels càrrecs d'aquelles. La junta provisional així constituïda exercirà les seues funcions fins que prenguen possessió els designats en virtut d'elecció.
  
23) Assabentar-se de les reclamacions sobre el compliment de les condicions exigides en les lleis i en els estatuts respectius per a la presentació i proclamació de candidats per als càrrecs de les juntes de govern dels Col·legis.
  
24) Realitzar totes les activitats que es consideren d'interés per a la professió de l'advocacia.
  
25) Elegir els representants de l'advocacia per a participar en els consells i organismes consultius de la Comunitat Valenciana, quan siguen requerits o estiga establit.
  
26) Portar un registre de sancions que afecten els advocats incorporats als col·legis de la Comunitat Valenciana.
  
27) Elaborar i mantindre actualitzat el cens dels advocats incorporats als Col·legis d'Advocats de la Comunitat Valenciana integrats en el Consell i publicar-ne la guia oportuna.
  
28) Designar els representants de l'advocacia en la Sala de Govern del Tribunal Superior de Justícia, i en els altres òrgans de l'administració de Justícia o del Consell General del Poder Judicial, d'àmbit autonòmic, quan així estiga establit.
  
CAPÍTOL III
  
Òrgans de govern: Ple del Consell i Comissió Permanent
  
Article 8. Òrgans de govern
  
1. El Consell Valencià de Col·legis d'Advocats estarà regit pel Ple del Consell i la Comissió Permanent.
  
2. La composició dels dits òrgans respectarà el principi de proporcionalitat, en funció del nombre de col·legiats residents de cada Col·legi integrant.
  
Secció primera
  
Del Ple del Consell Valencià de Col·legis d'Advocats
  
Article 9. Proporcionalitat en la composició del Ple
  
El Ple és l'òrgan de màxima direcció del Consell i els seus membres seran elegits pels Col·legis d'Advocats conforme als següents criteris de proporcionalitat:
  
a) Fins a 750 col·legiats, dos representants: el degà i un més.
  
b) De 751 a 2.000 col·legiats, tres representants: el degà i dos més.
  
c) Més de 2.001 a 4.500 col·legiats, quatre representants: el degà i tres més.
  
d) Més de 4.501 col·legiats, sis representants: el degà i cinc més.
  
e) Un representant elegit pels degans dels Col·legis que no arriben a 750 col·legiats, l'elecció del qual serà per termini de dos anys.
  
Article 10. Composició del Ple
  
1. El Ple del Consell Valencià de Col·legis d'Advocats estarà compost per vint-i-quatre membres:
  
a) Vuit seran els qui tinguen la condició de degà de cadascun dels Col·legis d'Advocats de la Comunitat Valenciana. El degà, o en defecte d'este, la Junta de Govern, podrà designar un membre de la Junta perquè el represente.
  
b) Setze membres més amb la pertinença següent: cinc membres del Col·legi d'Advocats de València, tres membres del Col·legi d'Advocats d'Alacant, dos membres del Col·legi d'Advocats de Castelló, un membre del Col·legi d'Advocats d'Alzira, un membre del Col·legi d'Advocats d'Alcoi, un membre del Col·legi d'Advocats d'Elx, un membre del Col·legi d'Advocats d'Orihuela, un membre del Col·legi d'Advocats de Sueca, i un membre més elegit pels degans dels cinc col·legis no provincials, i que siga membre d'alguna de les cinc Juntes de Govern. Excepte este últim, la resta de membres seran designats per elecció directa i secreta de les respectives Juntes de Govern entre els seus integrants.
  
Per a l'elecció del membre a designar pels cinc degans dels col·legis no provincials, s'hi constituiran en cos electoral en el dia, hora i en la seu que corresponga per orde alfabètic, començant la primera reunió pel Col·legi d'Alcoi. Fins a quaranta-cinc hores abans de la reunió, la secretaria del Consell i la de cada col·legi rebrà les candidatures que es presenten, les quals seran exposades pels degans en la reunió convocada. Posteriorment es procedirà a l'elecció mitjançant votació directa i secreta dels degans i resultarà elegit el candidat que obtinga al seu favor el nombre més alt de vots. En cas d'empat, resultarà elegit el candidat de major antiguitat en el seu col·legi.
  
Actuarà com a president el degà que ho siga del lloc en què es duga a terme l'elecció i com a secretari el degà de menor edat dels concurrents i s'alçarà acta dels qui actuen i del resultat obtingut, de la qual es lliurarà un certificat per a la remissió al Consell. Si el candidat elegit tinguera un mandat de pertinença a la junta inferior als dos anys referits, cessarà com a conseller en finalitzar com a membre de la junta.
  
c) Igualment, tindrà dret a assistir el president de la Federació de Joves Advocats de la Comunitat Valenciana, amb veu però sense vot.
  
2. Tots els consellers tindran una medalla i carnet que n'acredite la condició.
  
Article 11. Requisits per a ser elegible
  
No podran formar part del Consell Valencià de Col·legis d'Advocats:
  
a) Els col·legiats que hagen sigut condemnats per sentència ferma, que porte aparellada la inhabilitació o suspensió per a càrrecs públics, mentre que subsistisquen.
  
b) Els col·legiats als quals s'haja imposat sanció disciplinària per falta greu o molt greu, mentre no haja sigut cancel·lada.
  
c) Per a poder ser designat conseller haurà de ser col·legiat en exercici i resident a la Comunitat Valenciana, amb domicili professional en el territori d'un Col·legi integrat en el Consell Valencià.
  
Article 12. Causes de cessament
  
1. Els membres del Consell Valencià cessaran per les causes següents:
  
a) Acabament del seu mandat en la Junta de Govern.
  
b) Incompliment sobrevingut dels requisits estatutaris per a exercir el càrrec.
  
c) Renúncia de l'interessat.
  
d) Falta d'assistència injustificada a tres sessions consecutives o cinc alternes en el termini d'un any.
  
e) La pèrdua de la condició de membre del Col·legi.
  
2. Excepte en la renúncia, en els altres supòsits cal un procediment escrit contradictori amb audiència de l'interessat.
  
3. En qualsevol dels supòsits anteriors, es procedirà a l'elecció del nou conseller en la forma prevista en els articles anteriors.
  
Article 13. Funcions del Ple
  
Les funcions del Ple són:
  
a) L'aprovació dels pressupostos d'ingressos i de despeses i també la liquidació del pressupost de l'any anterior.
  
b) L'aprovació de les quotes que els Col·legis han d'aportar al Consell.
  
c) La modificació del present Estatut.
  
d) L'exercici de la potestat disciplinària en relació amb les faltes comeses pels membres del Consell.
  
e) Aprovar els reglaments de règim interior per al desenrotllament i aplicació d'este Estatut.
  
f) L'aprovació de reglaments relatius a les normes deontològiques, a l'assistència jurídica gratuïta, a la publicitat dels advocats, a les normes orientatives dels honoraris professionals, i tots aquells que es referisquen a la regulació de l'exercici de la professió en els aspectes d'interés comú per a tots els Col·legis d'Advocats de la Comunitat Valenciana.
  
g) La resolució dels recursos interposats contra els acords emanats dels òrgans competents dels Col·legis, inclosos els relatius a la potestat disciplinària, sense perjuí de la delegació de facultats a favor de la Comissió de Deontologia i Recursos per a la resolució dels recursos disciplinaris.
  
h) Organitzar, reglamentar, dirigir i inspeccionar tots els servicis, oficines i la resta de dependències del Consell.
  
i) Contractar, nomenar, dirigir, inspeccionar, controlar i separar els empleats, gerents, coordinadors, personal tècnic, mà d'obra i la resta d'auxiliars, assignant-los les retribucions que considere convenients i determinar les seues respectives competències i facultats i les condicions del treball.
  
j) Administrar, amb les més àmplies facultats; comprar i vendre (al comptat o a terminis), permutar, arrendar, traspassar, i en general realitzar qualsevol acte d'alienació o disposició sobre mercaderies, béns mobles i immobles, drets, crèdits i títols públics o privats; hipotecar béns o drets, realitzar posposicions i cancel·lar hipoteques, condicions resolutòries o altres garanties reals; obtindre crèdits i préstecs i cancel·lar-los i donar garantia reial o personal, de qualsevol entitat bancària, inclús del Banc d'Espanya, caixes d'estalvis i altres entitats oficials o particulars; concedir préstecs i crèdits a tercers; establir contractes d'arrendament financer, lísing, factoring i semblants; i, en general, establir o renovar tota classe de contractes en nom del Consell, i formalitzar públicament o privadament qualsevol acte o negoci d'administració (ordinària o extraordinària), conservació, disposició o de rigorós domini sobre béns o drets de qualsevol classe.
  
k) Obrir comptes corrents, comptes de crèdit i llibretes d'estalvis; retirar i transferir fons, constituir depòsits bancaris, concertar avals ?inclús en favor de terceres persones-, portar i seguir la correspondència bancària, donar conformitat als saldos i extractes o oposar inconvenients i formulant reclamacions quan ho estime procedent i en general, realitzar en la banca oficial o privada tota classe d'operacions pròpies d'ella i del moviment de valors, fons de banc i la resta d'establiments de crèdit.
  
l) Adquirir, negociar, transmetre o pignorar títols valors, accions o participacions socials, es cotitzen o no en borsa, i formalitzar en esta totes les operacions que estiguen legalment autoritzades.
  
m) Lliurar, acceptar, avalar, endossar, intervindre, negociar, descomptar i protestar per falta d'acceptació o de pagament, lletres de canvi (comercials o financeres), xecs bancaris, pagarés o qualsevol altre document de gir mercantil.
  
n) Reclamar, pagar i cobrar, totes les quantitats que es deguen al Consell, per particulars o organismes públics o privats, amb plenes facultats per a realitzar cobraments, admetre pagaments parcials, firmar actes d'entrega, conferir ajornaments, i renovar les obligacions, amb novació o sense ella i podran firmar rebuts, liquidacions o cancel·lacions.
  
o) Participar en societats civils o mercantils, associacions o fundacions, subscriure títols, participacions o accions, desembossant el seu import mitjançant de l'aportació de qualssevol béns o drets, assistir a les Juntes Generals, acceptar i exercir llocs en l'òrgan d'administració i representació, i amb facultats plenes per a exercitar tots els drets i complir totes les obligacions com a soci o participe inclús en cas de dissolució i liquidació, acceptar i rebre la part del patrimoni comú que s'adjudique al Consell en este cas.
  
p) Promoure, sostindre, desistir i transigir tota classe d'accions civils, criminals, administratives, laborals, contenciós administratives, davant jutjats, tribunals i autoritats de tota classe, fur i jurisdiccions i conferir a l'efecte els oportuns poders.
  
q) Atorgar i revocar en nom del Consell poders de totes classes.
  
Article 14. Funcionament del Ple del Consell
  
1. El Ple del Consell Valencià es reunirà en sessió ordinària una vegada al trimestre. En sessió extraordinària, quan ho acorde el president del Consell o ho sol·liciten com a mínim vuit consellers. En la reunió ordinària del primer trimestre de l'any s'aprovarà la liquidació del pressupost de l'any anterior. En la de l'últim trimestre, s'aprovaran els pressupostos d'ingressos i despeses.
  
2. La convocatòria es realitzarà com a mínim amb set dies d'antelació i ha de constar l'orde del dia, el lloc i data de la realització, tant en primera com en segona convocatòria, mitjançant escrit dirigit a tots els membres del Ple.
  
Article 15. Reunions del Ple del Consell
  
1. La constitució vàlida del Ple requerirà l'assistència de la meitat més un dels seus membres i quedarà vàlidament constituït en segona convocatòria, siga quina siga el nombre d'assistents i sempre que estiguen presents la majoria dels Col·legis d'Advocats de la Comunitat Valenciana.
  
2. El Ple del Consell adoptarà els seus acords per majoria de les tres cinquenes dels vots i s'exigirà, a més, que voten favorablement com a mínim cinc degans que estiguen presents o representats. Excepte en el cas de modificació del present Estatut, en el qual s'exigirà una majoria de tres quarts de vots i el vot, com a mínim, de cinc degans.
  
Secció Segona
  
De la Comissió Permanent
  
Article 16 . La Comissió Permanent
  
La Comissió Permanent estarà composta pels membres següents:
  
a) El president del Consell Valencià.
  
b) Dos vicepresidents.
  
c) El secretari general.
  
d) El tresorer .
  
Dits càrrecs seran exercits també en el Ple.
  
Article 17. Funcions de la Comissió Permanent
  
Són funcions de la Comissió Permanent:
  
a) L'administració, gestió i direcció ordinària del Consell.
  
b) L'elaboració i remissió al ple en l'últim trimestre de l'exercici anterior del pressupost d'ingressos i despeses del Consell.
  
c) L'elaboració i remissió al ple de la liquidació del pressupost de l'exercici anterior en el primer trimestre de l'any següent.
  
d) Totes aquelles altres competències del Consell Valencià que li siguen atribuïdes pel Ple del Consell.
  
Article 18. Funcionament de la Comissió Permanent
  
La Comissió Permanent es reunirà quan el president la convoque o ho sol·liciten dos dels seus integrants.
  
La convocatòria serà cursada, com a mínim, amb tres dies d'antelació, per escrit i amb l'orde del dia corresponent. No obstant això, la Comissió Permanent quedarà vàlidament constituïda, inclús sense prèvia convocatòria, quan es troben reunits tots els seus membres i així s'acorde per unanimitat.
  
Els acords de la Comissió Permanent s'adoptaran per majoria simple. Tots els membres tindran un únic vot i els empats es dirimiran amb el vot de qualitat del president.
  
Secció Tercera
  
Elecció dels càrrecs i tractament
  
Article 19. Elecció dels càrrecs
  
El procés electoral per a la designació dels càrrecs del Consell serà el de votació directa i secreta dels membres del Ple del Consell constituïts en cos electoral, a raó d'un vot per cada membre. En cas d'empat, es farà una nova votació, en la qual només seran elegibles els qui hagen obtingut igual nombre de vots. En cas d'igualtat després d'esta segona votació, resultarà elegit el candidat de major antiguitat en el Col·legi que es tracte entre els més votats.
  
Les eleccions es convocaran per a ser fetes en el ple del segon trimestre de cada dos anys, convocatòria la qual s'haurà de realitzar, com a mínim, amb trenta dies d'antelació i els consellers que aspiren als distints càrrecs hauran de presentar la seua candidatura en la seu del Consell fins a deu dies abans ded dia assenyalat per a la realització del ple.
  
Tots els càrrecs del Consell s'elegiran per un període de dos anys.
  
Article 20. Tractament
  
El president del Consell amb el caràcter de degà de l'advocacia de la Comunitat Valenciana, tindrà tractament d'excel·lentíssim senyor i la condició honorífica equivalent a la de president del Tribunal Superior de Justícia d'esta Comunitat i els consellers el tractament d'il·lustríssims i la de magistrats del dit tribunal, llevat que tinguen ja un tractament superior. Estos tractaments es tindran amb caràcter vitalici.
  
Secció quarta
  
Atribucions dels membres del Consell
  
Article 21. Atribucions del president del Consell
  
1. El president té la representació del Consell en totes les seues relacions amb les administracions públiques, tant fóra com dins de la Comunitat Valenciana, i li correspon promoure i coordinar les tasques encaminades al millor compliment dels fins del Consell.
  
2. Sense perjuí de l'anterior, tindrà les facultats següents:
  
a) Convocar, presidir i dirigir les reunions del ple del Consell i de la Comissió Permanent, concediria i retirarà l'ús de la paraula, i utilitzarà el vot de qualitat quan corresponga.
  
b) Firmar aquells documents públics i privats que calguen en representació del Consell i, també, les actes de les reunions.
  
c) Executar els acords que adopte el Consell en l'àmbit de la seua competència.
  
d) Visar els pagaments, documents i certificats que expedisquen el secretari i el tresorer.
  
Article 22. Atribucions del vicepresident del Consell
  
Els vicepresident supliran, pel seu orde, el president en els casos d'absència, malaltia o vacant i en eixe cas tindran les mateixes facultats que el president.
  
Article 23. Atribucions del secretari del Consell
  
El secretari tindrà les comeses següents:
  
a) Redactar i firmar les citacions per a tots els actes del Consell, segons instruccions del president.
  
b) Rebre els escrits i la correspondència per a retre compte a qui corresponga, i firmar escrits que no siguen competència del president.
  
c) Autoritzar amb la seua firma, amb el vistiplau del president, els certificats i la resta de documents i les actes del Consell.
  
d) Informar el president i a la Comissió Permanent de totes les qüestions d'interés i proposar les mesures que estime convenients.
  
e) Custodiar la documentació del Consell i retre compte dels expedients en curs en els quals actuarà com a secretari, amb l'Instructor que designe el Consell.
  
f) Tenir la direcció del personal administratiu del Consell.
  
g) Portar el llibre registre de sancions dels col·legiats i els recursos.
  
Article 24. Atribucions del tresorer del Consell
  
El tresorer tindrà les funcions següents:
  
a) Arreplegar i custodiar els fons del Consell.
  
b) Pagar els lliuraments.
  
c) Confeccionar anualment el pressupost, balanç i comptes de l'exercici econòmic del Consell.
  
d) Portar els llibres precisos d'ingressos i despeses del Consell.
  
Secció cinquena
  
Comissions
  
Article 25. Comissions ordinàries
  
El Ple determinarà les comissions ordinàries en què haja de quedar organitzat el funcionament del Consell, però necessàriament es constituiran les comissions següents:
  
a) Relacions Institucionals
  
b) Formació
  
c) Deontologia i Recursos
  
d) Honoraris
  
e) Torn d'Ofici i Assistència Jurídica Gratuïta
  
I sense perjuí d'això, el Ple podrà acordar la constitució de les comissions, subcomissions i ponències especials que en cada cas s'estime convenient.
  
Les funcions de les comissions seran les que els siguen delegades pel Ple, i en els supòsits en què per raons d'urgència hagen d'adoptar acords d'immediata execució hauran de donar compte immediatament a la Comissió Permanent per a la seua ratificació.
  
Únicament la Comissió de Deontologia i Recursos, a fi de tramitar àgilment i eficaçment els recursos que en matèria disciplinària es formulen davant el Consell, i resoldre complint els terminis establits per a això, té en virtut del present estatut plena facultat per a resoldre els recursos, amb l'única obligació d'informar després al ple en la sessió immediata que tinga lloc.
  
No obstant la Comissió, lògicament podrà elevar al Ple la resolució d'aquells recursos que estime convenients.
  
Respecte als recursos no disciplinaris la Comissió de Recursos haurà d'informar-los i elevar-los al Ple per a la seua resolució.
  
Article 26. Adscripció a les comissions
  
L'adscripció dels consellers a les distintes comissions, així com la seua composició, règim i funcions serà determinada pel Ple a proposta del president.
  
S'establix la possibilitat d'integració en les distintes comissions de col·legiats no consellers, a excepció de la Comissió de Deontologia i Recursos en què tots els seus membres hauran de tenir la condició de consellers.
  
TÍTOL II
  
De la col·legiació i deure de comunicació
  
Article 27. Col·legiació única i deure de comunicació
  
1. Per a actuar professionalment en l'àmbit territorial de qualsevol altre Col·legi pertanyent als Col·legis d'Advocats de la Comunitat Valenciana, no podrà exigir-se als advocats pertanyents als Col·legis d'Advocats de la Comunitat Valenciana comunicació o cap habilitació ni el pagament de contraprestacions econòmiques distintes d'aquelles que s'exigisquen habitualment als col·legiats del Col·legi on vagen a intervindre per la prestació dels servicis de què siguen beneficiaris i que no es troben coberts per la quota col·legial.
  
2. Tot advocat incorporat a qualsevol col·legi d'Advocats de la Comunitat Valenciana podrà prestar els seus servicis professionals lliurement en tot el territori de l'Estat, en la resta dels Estats membres de la Unió Europea i en els altres països, d'acord amb la normativa vigent respecte d'això. Els advocats de altres països podran fer-ho en l'àmbit territorial del present Consell conforme a la normativa vigent a l'efecte.
  
3. L'advocat pertanyent a un Col·legi d'Advocats de la Comunitat Valenciana que vaja a exercir en un territori diferent al de la Comunitat Valenciana, haurà de comunicar-ho al Col·legi en l'àmbit del qual haja d'intervindre i al Consell General, a través del seu Col·legi. L'advocat pertanyent a un altre col·legi que realitze una actuació professional en l'àmbit territorial de la Comunitat Valenciana haurà de comunicar-ho a través del seu Col·legi.
  
La comunicació produirà efectes des de la seua presentació, registre i segell de la còpia, sense perjuí que es demane del Col·legi d'origen que, prèvia diligència del Consell General de l'Advocacia Espanyola que el comunicant no està sancionat o incapacitat per a l'exercici professional en cap col·legi d'Espanya, faça constar davant el Col·legi de destí que el comunicant està incorporat en este com a advocat en exercici i que no ha sigut sancionat o incapacitat per al dit exercici en cap Col·legi d'Advocats d'Espanya.
  
4. En les actuacions professionals que duga a terme en l'àmbit territorial d'un altre Col·legi, l'advocat estarà subjecte a les normes d'actuació, deontologia i règim disciplinari d'este. El dit Col·legi protegirà la seua llibertat i independència en la defensa i serà competent per a la tramitació i resolució dels expedients disciplinaris a què hi haguera lloc, sense perjuí que l'eventual sanció produïsca efectes en tots els Col·legis d'Espanya, per a això es comunicarà al Consell General.
  
5. La incorporació o comunicació d'actuació professional acredita l'Advocat com tal, sense que siga necessari cap designació o nomenament del Poder Judicial o de l'administració pública.
  
TÍTOL III
  
Del Congrés de l'Advocacia Valenciana
  
Article 28. Del Congrés de l'Advocacia Valenciana
  
El Congrés de l'Advocacia Valenciana és la seua suprema instància consultiva i les seues conclusions tindran caràcter orientador per a tots els òrgans del Consell. Haurà de convocar-se coma mínim una vegada cada quatre anys.
  
El Reglament del Congrés que determinarà la forma de composició i funcionament el Congrés s'aprovarà inicialment per la Comissió Permanent, la qual ho enviarà a les juntes de govern de tots els Col·legis perquè en termini de trenta dies puguen formular suggeriments o esmenes, i tot això s'elevarà al Ple del Consell que ho debatrà i aprovarà definitivament el Reglament.
  
TÍTOL IV
  
De la responsabilitat dels col·legiats
  
CAPÍTOL I
  
Amb caràcter general
  
Article 29. Responsabilitat dels advocats
  
1. Els advocats estan subjectes a responsabilitat disciplinària en el cas d'infracció dels seus deures professionals o deontològics.
  
2. Les facultats disciplinàries de l'autoritat judicial sobre els advocats s'ajustaran al que disposen les lleis processals. Les sancions o correccions disciplinàries que imposen els tribunals a l'advocat es faran constar en l'expedient personal d'este sempre que es referisquen directament a normes deontològiques o de conducta que hagen d'observar en la seua actuació davant l'administració de Justícia.
  
3. Les sancions disciplinàries corporatives es faran constar en tot cas en l'expedient personal del col·legiat.
  
Article 30. Extensió de la sanció i tipus de correcció
  
1. S'estendrà a la sanció d'infracció de deures professionals o normes ètiques de conducta en tant que afecten la professió.
  
2. Les correccions que podran aplicar-se són les següents:
  
a) Amonestació privada.
  
b) Advertència per escrit.
  
c) Suspensió de l'exercici de l'advocacia per un termini no superior a dos anys.
  
d) Expulsió del Col·legi.
  
Article 31. Competència
  
1. Competeixen al Consell Valencià de Col·legis d'Advocats les facultats disciplinàries en relació amb els membres de les Juntes de Govern dels Col·legis.
  
2. Les facultats disciplinàries en relació amb els membres del Consell Valencià de Col·legis d'Advocats seran competència del Consell, en tot cas.
  
CAPÍTOL II
  
Infraccions i sancions
  
Article 32. Classes d'infraccions
  
Les infraccions que puguen portar aparellada sanció disciplinària es classifiquen en molt greus, greus i lleus.
  
Article 33. Infraccions molt greus
  
Són infraccions molt greus:
  
a) La infracció de les prohibicions establides en l'article 21 o de les incompatibilitats contingudes en els articles 22 i 24 de l'Estatut General de l'Advocacia.
  
b) La publicitat dels servicis professionals amb incompliment dels requisits especificats en l'article 25 de l'Estatut General de l'Advocacia, i qualsevol altra infracció que en dit Estatut tinguera la qualificació d'infracció molt greu.
  
c) La comissió de delictes dolosos, en qualsevol grau de participació, com a conseqüència de l'exercici de la professió, així com els actes i omissions que constituïsquen ofensa greu a la dignitat de la professió, a les regles ètiques que la governen i als deures establits en l'Estatut General de l'Advocacia.
  
d) L'atemptat contra la dignitat o honor de les persones que constituïxen la Junta de Govern quan actuen en l'exercici de les seues funcions, i contra els companys amb ocasió de l'exercici professional.
  
e) L'embriaguesa o consum de drogues quan afecten greument l'exercici de la professió.
  
f) La realització d'activitats, constitució d'associacions o pertinença a estes, quan tinguen com a fins o realitzen funcions que siguen pròpies i exclusives dels Col·legis.
  
g) La comissió d'una infracció greu, havent sigut sancionat per la comissió d'altres dues del mateix caràcter i la responsabilitat de la qual no s'haja extingit conforme a l'article 90 de l'Estatut General de l'Advocacia.
  
h) L'intrusisme professional i el seu encobriment.
  
i) La cooperació necessària de l'advocat amb l'empresa o persona a qui preste els seus servicis perquè s'apropien d'honoraris professionals abonats per tercers i que no li hagueren sigut prèviament satisfets, quan conforme al que disposa l'article 44.2 de l'Estatut General de l'Advocacia, i dits honoraris corresponguen a l'advocat.
  
j) La condemna d'un col·legiat en sentència ferma a penes greus conforme amb l'article 33.2 del Codi Penal. (WKY 7350\3170 i FSH 2633, 777).
  
k) El deliberat i persistent incompliment de les normes deontològiques essencials en l'exercici de l'advocacia.
  
Article 34. Infraccions greus
  
a) L'incompliment greu de les normes estatutàries o dels acords adoptats pels òrgans col·legials en l'àmbit de la seua competència, així com pel reiterat incompliment de l'obligació d'atendre a les càrregues col·legials previstes en l'article 34, paràgraf a) de l'Estatut General de l'Advocacia, llevat que constituïsca infracció de major gravetat.
  
b) L'exercici professional en l'àmbit d'un altre Col·legi sense l'oportuna comunicació de l'actuació professional, la qual cosa haurà de sancionar el Col·legi en l'àmbit territorial del qual actue.
  
c) La falta de respecte, per acció o omissió, als components de la Junta de Govern quan actuen en l'exercici de les seues funcions.
  
d) Els actes de desconsideració manifesta cap als companys en l'exercici de l'activitat professional i la infracció del que disposa l'article 26 de l'Estatut General de l'Advocacia sobre vènia.
  
e) La competència deslleial, quan així haja sigut declarada per l'òrgan competent, i la infracció del que disposa l'article 25 de l'Estatut General de l'Advocacia sobre publicitat, quan no constituïsca infracció molt greu.
  
f) L'habitual i temerària impugnació de les minutes dels companys, així com la reiterada formulació de minutes d'honoraris que siguen declarats excessius o indeguts.
  
g) Els actes i omissions descrits en els paràgrafs a), b), c) i d) de l'article anterior, quan no tingueren entitat suficient per a ser considerats com molt greus.
  
h) L'exercici professional en situació d'embriaguesa, o sota l'influx de drogues tòxiques.
  
Article 35. Infraccions lleus
  
a) La falta de respecte als membres de la Junta de Govern en l'exercici de les seues funcions, quan no constituïsca infracció molt greu o greu.
  
b) La negligència en el compliment de les normes estatutàries.
  
c) L'incompliment lleu dels deures que la professió imposa.
  
d) Els actes enumerats en l'article anterior quan no tingueren entitat suficient per a ser considerats com greus.
  
Article 36. Sancions
  
1. Les sancions que poden imposar-se per infraccions molt greus seran les següents:
  
a) Per a les dels paràgrafs b), c), d), e), f), h) i i) de l'article 33, suspensió de l'exercici de l'advocacia per un termini superior a tres mesos sense excedir de dos anys.
  
b) Per a les dels paràgrafs a), j) i k) del mateix article, expulsió del Col·legi.
  
2. Per infraccions greus podrà imposar-se la sanció de suspensió de l'exercici de l'advocacia per un termini no superior a tres mesos.
  
3. Per infraccions lleus podran imposar-se les sancions d'amonestació privada o la d'advertència per escrit.
  
Article 37. Procediment sancionador
  
1. Les infraccions lleus se sancionaran pel Ple del Consell mitjançant l'expedient limitat a l'audiència o descàrrec de l'inculpat.
  
2. Les infraccions greus i molt greus se sancionaran pel Ple del Consell, després de l'obertura de l'expedient disciplinari, tramitat conforme al que disposa el Reglament del Procediment Disciplinari.
  
3. El Ple del Consell serà en tot cas l'òrgan competent per a resoldre, tot i que les facultats instructores puguen correspondre a altres òrgans que es creen amb eixa finalitat.
  
4. En tot cas els acords de suspensió per més de sis mesos o expulsió hauran de ser presos pel Ple del Consell mitjançant votació secreta i amb la conformitat de les dues terceres parts dels seus components. A esta sessió estaran obligats a assistir tots els components del Ple, de manera que el que sense causa justificada no concorreguera cessarà com a membre del Ple i no podrà presentar-se com a candidat en l'elecció per la qual siga coberta la seua vacant.
  
Article 38. Caducitat del procediment
  
Si no haguera recaigut resolució transcorreguts sis mesos des de la iniciació de l'expedient disciplinari, tenint en compte les possibles interrupcions del seu còmput per causes imputables a l'interessat, es produirà la caducitat a què es referix l'article 44.2 de la Llei 30/1992, de 26 de novembre.
  
La declaració de caducitat d'ofici o a instància del propi interessat no impedirà la incoació d'un nou expedient disciplinari en el cas que la falta comesa no haguera prescrit.
  
Article 39. Execució i comunicació al Consell General
  
1. Les sancions disciplinàries s'executaran una vegada que siguen fermes. Podran ser fetes públiques quan siguen fermes.
  
2. Totes les sancions tindran efectes en l'àmbit de tots els Col·legis d'Advocats d'Espanya, al qual el Consell tindrà, preceptivament, que comunicar-les al Consell General de l'Advocacia perquè este puga informar als Col·legis.
  
Article 40. Extinció de la responsabilitat
  
1. La responsabilitat disciplinària dels col·legiats s'extingix pel compliment de la sanció, la mort del col·legiat, la prescripció de la falta i la prescripció de la sanció.
  
2. La baixa en el Col·legi no extingix la responsabilitat disciplinària contreta durant el període d'alta, sinó que es conclourà el procediment disciplinari i la sanció quedarà en suspens per a ser complida si el col·legiat causara novament alta.
  
Article 41. Prescripció de les faltes
  
1. Les infraccions molt greus prescriuran als tres anys, les greus als dos anys i les lleus als sis mesos.
  
2. El termini de prescripció començarà a comptar-se des que la infracció s'haguera comés.
  
3. La prescripció s'interromprà per la notificació al col·legiat afectat de l'acord d'incoació d'informació prèvia a l'obertura d'expedient disciplinari, i es reprendrà el còmput del termini de prescripció si en els tres mesos següents no s'incoa expedient disciplinari o este romanga paralitzat durant més de sis mesos, per causa no imputable al col·legiat inculpat.
  
Article 42. Prescripció de la sancions
  
1. Les sancions imposades per infraccions molt greus prescriuran als tres anys; les imposades per infraccions greus, als dos anys; i les imposades per infraccions lleus, als sis mesos.
  
2. El termini de prescripció de la sanció per falta d'execució d'esta començarà a comptar des de l'endemà a aquell en què haja quedat ferm la resolució sancionadora.
  
3. El termini de prescripció de la sanció, quan el sancionat trenque el seu compliment, començarà a comptar des de la data del trencament.
  
Article 43. Cancel·lació de les sancions
  
1. L'anotació de les sancions en l'expedient personal del col·legiat es cancel·larà quan hagen transcorregut els següents terminis, sense que el col·legiat haguera incorregut en nova responsabilitat disciplinària: sis mesos en cas de sancions d'amonestació privada o advertència escrita; un any en cas de sanció de suspensió no superior a tres mesos; tres anys en cas de sanció de suspensió superior a tres mesos; i cinc anys en cas de sanció d'expulsió.
  
El termini de caducitat es comptarà a partir de l'endemà en què haguera quedat complida la sanció.
  
2. La cancel·lació de l'anotació, una vegada complits els dits terminis, podrà fer-se d'ofici o a petició dels sancionats.
  
CAPÍTOL III
  
Responsabilitat civil i penal dels advocats
  
Article 44. Àmbit
  
1. Els advocats estan subjectes a responsabilitat penal pels delictes i faltes que cometen en l'exercici de la seua professió.
  
2. Els advocats en el seu exercici professional, estan subjectes a responsabilitat civil quan per dol o negligència danyen els interessos la defensa dels quals els haguera sigut confiada, responsabilitat que serà exigible conforme a la legislació ordinària davant els Tribunals de Justícia, podent establir-se legalment el seu assegurament obligatori.
  
TÍTOL V
  
Del règim jurídic dels actes dels Col·legis
  
i del Consell i de la seua impugnació
  
Article 45. Subjecció al dret administratiu
  
El Consell Valencià de Col·legis d'Advocats, com a corporació de dret públic, està subjecte al dret administratiu, en tant que exercisca potestats públiques. La resta de la seua activitat es regix pel dret privat.
  
Article 46. Coneixement i resolució dels recursos d'alçada
  
1. Els acords emanats dels òrgans competents dels Col·legis subjectes al dret administratiu, els actes definitius i els de tràmit que produïsquen indefensió o determinen la impossibilitat de continuar el procediment, seran impugnables davant el Consell Valencià, amb caràcter previ a la via contenciosa administrativa, dins del termini d'un mes, comptat des de l'endemà a la seua adopció o, si és procedent, notificació als col·legiats o persones als que afecte.
  
2. El recurs serà presentat davant la Junta de Govern del Col·legi, l'òrgan del qual va dictar l'acord, que ho elevarà, amb els seus antecedents i informe que corresponga, al Consell Valencià dins dels quinze dies següents a la data de presentació. El Consell, previs els informes que estime pertinents, resoldrà el recurs en el termini màxim de tres mesos des de la recepció del recurs i els seus antecedents. El recurrent podrà acudir a la via contenciosa administrativa per desestimació del recurs expressa o presumpta pel transcurs dels tres mesos.
  
Article 47. Executivitat dels acords recorreguts en alçada
  
La interposició de recurs d'alçada davant el Consell Autonòmic no suspén l'executivitat dels acords excepte en els casos següents:
  
a) Quan es recórrega una sanció disciplinària.
  
b) Quan a instància de part així ho acorde el Consell Valencià, per concórrer circumstàncies que puguen causar danys difícilment reparables, o desproporcionats respecte a l'interés públic tutelat per l'acte.
  
En el primer cas, la simple interposició del recurs suspendrà automàticament l'executivitat l'acte. La suspensió s'alçarà una vegada es resolga el recurs.
  
Article 48. Recursos contra actes i resolucions del Consell
  
1. Els actes i resolucions dictats pel Consell Valencià de Col·legis d'Advocats esgoten la via administrativa, i podran ser impugnats davant l'orde jurisdiccional contenciós administratiu en els terminis i les condicions establits en la Llei reguladora de la Jurisdicció Contenciosa Administrativa. Tot això, sense perjuí que siguen susceptibles de ser recorreguts potestativament en reposició.
  
2. El recurs potestatiu de reposició s'interposarà davant el Consell en el termini d'un mes. La resolució del recurs haurà de ser dictada i notificada en el mateix termini i contra la dita resolució no podrà interposar-se un nou recurs de reposició.
  
No podrà interposar-se recurs contenciós administratiu fins que no s'haja resolt expressament el recurs de reposició o se n'haja produït la desestimació presumpta.
  
TÍTOL VI
  
Del règim econòmic i forma de control de les despeses
  
Article 49. Recursos econòmics del Consell
  
Els recursos econòmics del Consell seran els següents:
  
a) Els procedents de les quotes aprovades pel Ple.
  
b) La participació que corresponga en la quota que els Col·legis d'Advocats d'este Consell aporten al Consell General de l'Advocacia Espanyola i altres ingressos d'este.
  
c) El producte de certificats, dictàmens o impresos de caràcter professional que puguen establir-se.
  
d) Les contraprestacions que puga percebre pels servicis que preste.
  
e) Les subvencions que puga percebre per a atendre els servicis d'assistència jurídica i torn d'ofici.
  
f) Les subvencions, donacions i llegats, així com qualsevol altra quantitat que el Consell puga rebre.
  
Article 50. Aportacions col·legials
  
Les despeses que ocasione el funcionament del Consell seran sufragats a través de les aportacions econòmiques que realitzaran els Col·legis, que seran proporcionals al nombre de col·legiats residents de cada Col·legi. L'import de les aportacions i la periodicitat del seu abonament serà fixada pel Ple del Consell Valencià de Col·legis d'Advocats.
  
DISPOSICIÓ ADDICIONAL
  
En el cas que haja d'alterar-se el nombre de representants d'algun dels Col·legis, es procedirà a modificar la composició del Consell Valencià de Col·legis d'Advocats conforme als criteris de proporcionalitat establits en l'article 9 del present Estatut.
  
DISPOSICIÓ FINAL